ROZHODNUTIE KOMISIE
z 28. apríla 2006,
ktorým sa stanovujú množstvá metylbromidu, ktoré je v období od 1. januára do 31. decembra 2006 povolené používať na účely kritického použitia v Spoločenstve podľa nariadenia (ES) č. 2037/2000 o látkach, ktoré poškodzujú ozónovú vrstvu
[oznámené pod číslom K(2006) 1244]
(Iba anglický, francúzsky, holandský, poľský, portugalský, španielsky a taliansky text je autentický)
(2006/350/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 2037/2000 z 29. júna 2000 o látkach, ktoré poškodzujú ozónovú vrstvu (1), a najmä na jeho článok 3 ods. 2 bod ii),
keďže:
(1)
Článkom 3 ods. 2 bodom i) písm. d) a článkom 4 ods. 2 bodom i) písm. d) nariadenia (ES) č. 2037/2000 sa po 31. decembri 2004 zakazuje výroba, dovoz a uvádzanie na trh metylbromidu na všetky použitia s výnimkou (2) prípadných kritických použití v súlade s článkom 3 ods. 2 bodom ii) a kritériami stanovenými v rozhodnutí strán Montrealského protokolu IX/6, ako aj ostatnými príslušnými kritériami, ktoré strany odsúhlasili. Výnimky pre kritické použitia sa považujú za obmedzené odchýlky s cieľom poskytnúť krátku lehotu na prijatie alternatív.
(2)
Rozhodnutím IX/6 sa stanovuje, že použitie metylbromidu sa môže považovať za „kritické“ len vtedy, ak žiadateľ preukáže, že nulová disponibilita metylbromidu na daný osobitný účel by spôsobila značné narušenie trhu a že neexistujú technicky a hospodársky uskutočniteľné alternatívy alebo náhrady dostupné užívateľovi, ktoré by boli prijateľné z hľadiska životného prostredia a zdravia a vhodné pre jednotlivé plodiny a okolnosti. Okrem toho by sa prípadná výroba a spotreba metylbromidu na kritické použitia mala povoliť len v prípade, že boli prijaté všetky technicky a hospodársky uskutočniteľné kroky na minimalizáciu kritického použitia a s ním spojených emisií metylbromidu. Žiadateľ by mal taktiež preukázať, že sa vynakladá primerané úsilie s cieľom ohodnotiť alternatívy a náhrady, uviesť ich na trh a zaručiť ich schválenie vnútroštátnymi regulačnými orgánmi a že sa uskutočňujú výskumné programy na vývoj a rozšírenie alternatív a náhrad.
(3)
Komisia dostala 79 návrhov na kritické použitia metylbromidu od deviatich členských štátov vrátane Belgicka (44 070 kg), Francúzska (259 097 kg), Holandska (120 kg), Írska (1 250 kg), Nemecka (19 450 kg), Poľska (45 900 kg), Portugalska (50 000 kg), Spojeného kráľovstva (139 285 kg), Španielska (986 000 kg) a Talianska (1 333 225 kg). Žiadalo sa o celkové množstvo 2 878 397 kg, ktoré zahŕňalo 2 690 275 kg (94 %) pre použitia metylbromidu pred zberom úrody a 188 140 kg (6 %) pre použitia metylbromidu po zbere úrody. Nemecko následne Komisiu informovalo, že stiahlo všetky svoje návrhy, keďže sú teraz k dispozícii alternatívy.
(4)
Komisia uplatnila kritériá uvedené v rozhodnutí IX/6 a článku 3 ods. 2 bode ii) nariadenia (ES) č. 2037/2000 s cieľom stanoviť množstvo metylbromidu, ktoré možno povoliť na kritické použitia v roku 2006. Komisia zistila, že v Spoločenstve boli k dispozícii primerané alternatívy, ktoré sa po tom, čo členské štáty zostavili návrhy na kritické použitia, stali v mnohých stranách Montrealského protokolu rozšírenejšie. Komisia preto stanovila, že na kritické použitia sa v roku 2006 v každom členskom štáte, ktorý požiadal o používanie metylbromidu, môže použiť 1 607 587 kg metylbromidu. Toto množstvo zodpovedá 8,4 % spotreby metylbromidu v Európskom spoločenstve v roku 1991 a uvádza, že viac ako 91,6 % metylbromidu sa nahradilo alternatívami. Kategórie kritického použitia sú podobné kategóriám vymedzeným v oddiele II B v rozhodnutí XVI/2 (3) a v tabuľke A rozhodnutia XVII/9 prijatého na 17. zasadnutí strán Montrealského protokolu (4).
(5)
Článkom 3 ods. 2 bodom ii) sa od Komisie vyžaduje, aby taktiež stanovila, ktorí užívatelia môžu využívať výnimku pre kritické použitia. Keďže článkom 17 ods. 2 sa od členských štátov vyžaduje, aby vymedzili minimálne požiadavky na kvalifikáciu pracovníkov zapojených do používania metylbromidu, a keďže fumigácia predstavuje jediné použitie, Komisia stanovila, že pracovníci zaoberajúci sa fumigáciou budú jedinými užívateľmi navrhnutými členským štátom a oprávnenými Komisiou na používanie metylbromidu na kritické použitia. Pracovníci zaoberajúci sa fumigáciou majú kvalifikáciu na bezpečné používanie metylbromidu, napríklad na rozdiel od farmárov alebo majiteľov mlynov, ktorí vo všeobecnosti nemajú kvalifikáciu na používanie metylbromidu, ale na ktorých vlastníctve sa bude používať. Členské štáty okrem toho zaviedli postupy na identifikáciu pracovníkov zaoberajúcich sa fumigáciou na ich území, ktorí sú oprávnení používať metylbromid na kritické použitia.
(6)
Rozhodnutím IX/6 sa stanovuje, že výroba a potreba metylbromidu na kritické použitie by sa mala povoliť len v prípade, ak metylbromid nie je k dispozícii z existujúcich zásob uloženého alebo recyklovaného metylbromidu. Článkom 3 ods. 2 bodom ii) sa stanovuje, že výroba a dovoz metylbromidu sa povoľuje len v prípade, ak od žiadnej strany nie je k dispozícii recyklovaný ani regenerovaný metylbromid. V súlade s rozhodnutím IX/6 a článkom 3 ods. 2 bodom ii) Komisia stanovila, že na kritické použitie je k dispozícii 50 047 kg zásob.
(7)
V článku 4 ods. 2 bode ii) sa uvádza, že s výhradou článku 4 ods. 4 sa uvedenie na trh a používanie metylbromidu podnikmi, okrem výrobcov a dovozcov, po 31. decembri 2005 zakazuje. V článku 4 ods. 4 sa uvádza, že článok 4 ods. 2 sa nevzťahuje na uvádzanie na trh a používanie kontrolovaných látok, ak sa používajú na splnenie povolených požiadaviek na kritické použitie tých užívateľov, ako je ustanovené v článku 3 ods. 2.
Okrem výrobcov a dovozcov budú po 31. decembri 2005 môcť preto aj pracovníci zaoberajúci sa fumigáciou, registrovaní Komisiou, v roku 2006 uvádzať na trh metylbromid a používať ho na kritické použitie. Pracovník zaoberajúci sa fumigáciou zvyčajne žiada dovozcu o dovoz aj dodávku metylbromidu. Pracovníci zaoberajúci sa fumigáciou, registrovaní Komisiou na kritické použitie v roku 2005, budú môcť preniesť do roku 2006 akýkoľvek zostatok metylbromidu, ktorý nebol použitý v roku 2005 (uvádzané ako „zásoby“). Európska komisia zaviedla postupy udeľovania licencií na odpočítanie takýchto zásob metylbromidu pred dovozom alebo výrobou ďalšieho metylbromidu s cieľom splniť povolené požiadavky na kritické použitie v roku 2006.
(8)
Tri použitia metylbromidu v tomto rozhodnutí sa kategorizujú ako „biocídne“ použitia, na ktoré sa vzťahujú dodatočné obmedzenia. V nariadení Komisie (ES) č. 2032/2003 (5) sa metylbromid uvádza ako biocídna látka, ktorú nemožno uviesť na trh po 1. septembri 2006. Komisia môže členskému štátu povoliť používanie metylbromidu po tomto dátume, ak členský štát preukáže, že spĺňa kritériá na „základné použitie“ podľa článku 4a nariadenia (ES) č. 2032/2003. Množstvá metylbromidu na biocídne použitie, pre ktoré sa podľa nariadenia (ES) č. 2032/2003 vyžaduje povolenie „základné použitie“ na akékoľvek použitie po 1. septembri 2006, sú uvedené v prílohách 1, 4 a 8 k tomuto rozhodnutiu.
(9)
Vzhľadom na to, že kritické použitia metylbromidu sa uplatňujú od 1. januára 2006, a na zabezpečenie toho, aby zúčastnené podniky a prevádzkovatelia mohli využívať systém udeľovania licencií, je vhodné, aby sa toto rozhodnutie uplatňovalo od tohto dátumu.
(10)
Opatrenia stanovené v tomto rozhodnutí sú v súlade so stanoviskom výboru zriadeného článkom 18 nariadenia (ES) č. 2037/2000,
PRIJALA TOTO ROZHODNUTIE:
Článok 1
Belgickému kráľovstvu, Španielskemu kráľovstvu, Francúzskej republike, Írsku, Talianskej republike, Holandskému kráľovstvu, Poľskej republike a Spojenému kráľovstvu Veľkej Británie a Severného Írska sa na obdobie od 1. januára do 31. decembra 2006 povoľuje používanie celkového množstva 1 607 587 kg metylbromidu na kritické použitia, pokiaľ ide o osobitné množstvá a kategórie používania opísané v prílohách 1 až 8.
Článok 2
Belgickému kráľovstvu, Talianskej republike a Spojenému kráľovstvu Veľkej Británie a Severného Írska sa od 1. septembra do 31. decembra 2006 nepovoľuje používať metylbromid na biocídne použitie, pokiaľ sa príslušnému členskému štátu neudelí povolenie „základné použitie“ na osobitné použitia uvedené v prílohách 1, 4 a 8 na základe postupov opísaných v článku 4a nariadenia (ES) č. 2032/2003.
Článok 3
Zásoby, o ktorých príslušný orgán každého členského štátu vyhlási, že sú k dispozícii, sa odrátajú z množstva, ktoré sa na kritické použitia môže dovážať do daného členského štátu alebo ktoré sa v danom členskom štáte môže vyrábať.
Článok 4
Toto rozhodnutie sa uplatňuje od 1. januára 2006 a stráca účinnosť 31. decembra 2006.
Článok 5
Toto rozhodnutie je určené Belgickému kráľovstvu, Španielskemu kráľovstvu, Francúzskej republike, Írsku, Talianskej republike, Holandskému kráľovstvu, Poľskej republike, Portugalskej republike a Spojenému kráľovstvu Veľkej Británie a Severného Írska.
V Bruseli 28. apríla 2006